CELEX: 62021CN0601
Language: mt
Date: 2021-09-28 00:00:00
Title: Kawża C-601/21: Rikors ippreżentat fit-28 ta’ Settembru 2021 – Il-Kummissjoni Ewropea vs Ir-Repubblika tal-Polonja

6.12.2021   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 490/23
            
         
      Rikors ippreżentat fit-28 ta’ Settembru 2021 – Il-Kummissjoni Ewropea vs Ir-Repubblika tal-Polonja
      (Kawża C-601/21)
      (2021/C 490/24)
      Lingwa tal-kawża: il-Pollakk
      
         Partijiet
      
      
         Rikorrent: Il-Kummissjoni Ewropea (rappreżentanti: A. Stobiecka-Kuik, G. Wils, P. Ondrůšek, aġenti)
      
         Konvenut: Ir-Repubblika tal-Polonja
      
         Talbiet
      
      Il-Kummissjoni titlob lill-Qorti tal-Ġustizzja jogħġobha:
      
                  —
               
               
                  tikkonstata li billi żiedet eċċezzjonijiet mhux previsti mid-Direttiva 2014/24/UE dwar l-akkwist pubbliku [dwar l-għoti ta’ kuntratti pubbliċi] (1), relatati mal-produzzjoni ta’ ċerti dokumenti, materjal stampat u sinjali, ir-Repubblika tal-Polonja naqset milli twettaq l-obbligi tagħha taħt l-Artikolu 1(1) u (3) kif ukoll l-Artikolu 15(2) u (3) tad-Direttiva 201/24/UE b’rabta mal-Artikolu 346(1)(a) TFUE;
               
            
                  —
               
               
                  tikkundanna lir-Repubblika tal-Polonja għall-ispejjeż.
               
            
         Motivi u argumenti prinċipali
      
      Billi ttrasponiet id-Direttiva 2014/24, il-Polonja eskludiet mill-kamp ta’ applikazzjoni tal-proċeduri stabbiliti f’din id-direttiva l-produzzjoni ta’ firxa sħiħa ta’ dokumenti, materjal stampat u sinjali. L-eċċezzjonijiet introdotti mir-Repubblika tal-Polonja jirrigwardaw dokumenti pubbliċi (bħal, pereżempju, karta l-identità, dokumenti tal-passaport u l-librett tal-baħħara), bolol tas-sisa, marki legali u stikers ta’ ispezzjoni tal-karozzi, karti tal-vot u marki olografiċi mqiegħda fuq id-dokumenti tal-vot kif ukoll mikroproċessuri b’software li jservi għall-ġestjoni ta’ dokumenti pubbliċi, sistemi u databases informatiċi indispendabbli għall-użu ta’ dokumenti pubbliċi. Fl-opinjoni tal-Kummissjoni, l-introduzzjoni ta’ dawn l-eċċezzjonijiet tikkostitwixxi ksur tad-Direttiva 2014/24, inkwantu l-kamp ta’ applikazzjoni tagħha ġie limitat b’mod li la huwa ġġustifikat mid-dispożizzjonijiet tad-Direttiva 2014/24 u lanqas mill-Artikolu 346 TFUE. Il-Kummissjoni tinvoka s-sentenza tal-Qorti tal-Ġustizzja fil-Kawża C-187/16, Il-Kummissjoni vs L-Awstrija bħala preċedent essenzjali f’dan ir-rigward.
      Fil-kuntest tal-proċedura prekontenzjuża, il-Polonja invokat il-ħtieġa ta’ protezzjoni tas-sigurtà tad-dokumenti uffiċjali. Filwaqt li taqbel mal-ħtieġa ta’ garanzija tas-sigurtà u tal-awtentiċità ta’ dawn id-dokumenti, il-Kummissjoni tqis li l-Polonja ma wrietx li l-protezzjoni meħtieġa, inkluż kontra l-falsifikazzjoni jew b’rabta mad-dispożizzjonijiet dwar il-protezzjoni ta’ data personali, ma tistax tiġi applikata fil-kuntest tal-proċedura ta’ għoti ta’ kuntratti pubbliċi prevista fid-Direttiva 2014/24.
      
         (1)  ĠU 2014, L 94, p. 65, rettifika fil-ĠU 2015, L 275, p. 68